b'\n_START_ARTICLE_\nKehitysapu\n_START_PARAGRAPH_\nKehitysapu eli kehitysyhteisty\xc3\xb6 on julkisista varoista annettavaa tukea tai lainaa, jonka tarkoituksena on edist\xc3\xa4\xc3\xa4 taloudellista kehityst\xc3\xa4 ja hyvinvointia kehitysmaissa. Erona kriisiapuun tai humanitaariseen apuun on se, ett\xc3\xa4 kehitysavulla pyrit\xc3\xa4\xc3\xa4n parantamaan avunsaajamaan olosuhteita pitk\xc3\xa4ll\xc3\xa4 aikav\xc3\xa4lill\xc3\xa4, kun taas kriisiapu lievitt\xc3\xa4\xc3\xa4 hetkellist\xc3\xa4 h\xc3\xa4t\xc3\xa4\xc3\xa4. Avun muotoja ovat esimerkiksi infrastruktuurin (tiet, rakennukset, vedenjakeluj\xc3\xa4rjestelm\xc3\xa4, s\xc3\xa4hk\xc3\xb6, viestint\xc3\xa4yhteydet), peruspalveluiden (koulutus ja terveydenhuolto) sek\xc3\xa4 paikallishallinnon tukeminen ohjelmilla tai projekteilla. My\xc3\xb6s humanitaarinen apu esimerkiksi konfliktin, epidemian tai luonnonkatastrofin aiheuttamassa h\xc3\xa4t\xc3\xa4tilanteessa on yksi kehitysavun muoto._NEWLINE_Kehityst\xc3\xa4 on m\xc3\xa4\xc3\xa4ritelty ainakin talouskasvun, hyvinvoinnin, toimintamahdollisuuksien ja k\xc3\xb6yhyyden v\xc3\xa4henemisen k\xc3\xa4sitteill\xc3\xa4. Kehitysyhteisty\xc3\xb6n p\xc3\xa4\xc3\xa4tavoite on \xc3\xa4\xc3\xa4rimm\xc3\xa4isen k\xc3\xb6yhyyden kitkeminen. Samalla ajetaan useita muita p\xc3\xa4\xc3\xa4m\xc3\xa4\xc3\xa4ri\xc3\xa4: vahvistetaan tasa-arvoa, ehk\xc3\xa4ist\xc3\xa4\xc3\xa4n konflikteja ja suojellaan ymp\xc3\xa4rist\xc3\xb6\xc3\xa4. Parhaimmillaan kehitysyhteisty\xc3\xb6ll\xc3\xa4 voidaan luoda tehokkaita k\xc3\xa4yt\xc3\xa4nt\xc3\xb6j\xc3\xa4 ja toimintatapoja, joiden hy\xc3\xb6dyt moninkertaistuvat hallitusten jatkaessa niiden noudattamista. Kehitysyhteisty\xc3\xb6 ei rajoitu pelkk\xc3\xa4\xc3\xa4n rahoittamiseen: se on aina my\xc3\xb6s osaamisen jakamista ja poliittista dialogia. Silloinkin kun rahaa kanavoidaan kehitysmaan oman budjetin kautta, avunantajatahon asiantuntijat tukevat budjetin laatimista ja seuraavat sen toteutumista paikan p\xc3\xa4\xc3\xa4ll\xc3\xa4. _NEWLINE_Kehitysyhteisty\xc3\xb6t\xc3\xa4 tekev\xc3\xa4t monet erilaiset toimijat aina valtioista kansainv\xc3\xa4lisiin kehityspankkeihin, YK-j\xc3\xa4rjest\xc3\xb6ihin ja kansalaisj\xc3\xa4rjest\xc3\xb6ihin. Monien kansalaisj\xc3\xa4rjest\xc3\xb6jen arvopohja on kristillinen. My\xc3\xb6s osan Suomen ulkoministeri\xc3\xb6n tukea saavien kumppanuusj\xc3\xa4rjest\xc3\xb6jen tausta on kristillinen (esimerkiksi Kirkon Ulkomaanapu ja Suomen L\xc3\xa4hetysseura), mutta ulkoministeri\xc3\xb6 ei my\xc3\xb6nn\xc3\xa4 tukea uskonnolliseen toimintaan tai l\xc3\xa4hetysty\xc3\xb6h\xc3\xb6n. Kehitysyhteisty\xc3\xb6 on muuttunut sen alkuajoista huomattavasti, ja se on paljon muutakin kuin kaivojen ja koulujen rakentamista. Yhteisty\xc3\xb6ll\xc3\xa4 tuetaan esimerkiksi paikallista yritt\xc3\xa4jyytt\xc3\xa4, uusiutuvaa energiatuotantoa, korruption vastaisia toimia ja tietoyhteiskunnan rakentamista.\n_START_SECTION_\nViralliset kehitysyhteisty\xc3\xb6n antajat\n_START_PARAGRAPH_\nKansainv\xc3\xa4list\xc3\xa4 kehitysyhteisty\xc3\xb6t\xc3\xa4 koordinoi OECD:n kehitysapukomitea DAC (Development Assistance Committee). Se my\xc3\xb6s p\xc3\xa4\xc3\xa4tt\xc3\xa4\xc3\xa4, mit\xc3\xa4 menoja maat saavat raportoida kehitysavuksi. Komiteassa on 30 j\xc3\xa4senmaata, ja lis\xc3\xa4ksi sill\xc3\xa4 on tarkkaiilijaj\xc3\xa4seni\xc3\xa4: Aasian kehityspankki, Afrikan kehityspankki, Interamerikkalinen kehityspankki, Kansainv\xc3\xa4linen valuuttarahasto, Maailmanpankki ja YK:n kehitysohjelma UNDP._NEWLINE_Jokainen j\xc3\xa4senmaa raportoi kehitysavusta DACille vuosittain, ja komitea yll\xc3\xa4pit\xc3\xa4\xc3\xa4 kehitysavusta vertailukelpoista tietoa._NEWLINE_DACin j\xc3\xa4senmaat suorittavat toistensa kehitysyhteisty\xc3\xb6n laadusta vertaisarvioita. Suomen kehitysyhteisty\xc3\xb6 arvoitiin vuonna 2017. Suomea kiiteltiin siin\xc3\xa4 esimerkiksi avun keskitt\xc3\xa4misest\xc3\xa4 pitk\xc3\xa4aikaisiin yhteisty\xc3\xb6maihin ja siit\xc3\xa4, ett\xc3\xa4 Suomi on teett\xc3\xa4nyt tutkimuksia verotuksesta, ruokaturvasta ja kehityksest\xc3\xa4. Moitteita Suomi sai vuonna 2016 toteutetuista leikkauksista kehitysapuun._NEWLINE_Euroopan unionin ja sen j\xc3\xa4senmaiden osuus maailman kehitysavusta on yli puolet, vuonna 2016 ne antoivat apua yhteens\xc3\xa4 47,2 miljardia euroa.\n_START_SECTION_\nMuut avunantajamaat\n_START_PARAGRAPH_\nOn my\xc3\xb6s joukko maita, tyypillisesti vauraita keskituloisia maita, jotka antavat kehitysapua, vaikka ne eiv\xc3\xa4t olekaan DACin j\xc3\xa4seni\xc3\xa4._NEWLINE_Brasilia, Intia, Kiina, Ven\xc3\xa4j\xc3\xa4 ja Etel\xc3\xa4-Afrikka eli niin sanonut BRICS-maat perustivat oman kehityspankkinsa vuonna 2015. Se pit\xc3\xa4\xc3\xa4 p\xc3\xa4\xc3\xa4majaansa Shanghaissa Kiinassa. Pankin antama, samoin kuin pitk\xc3\xa4lti n\xc3\xa4iden maiden muu kehitysapu, on lainamuotoista ja keskittyy infrastruktuurihankkeisiin ja esimerkiksi uusiutuvaan energiaan._NEWLINE_Koska BRICS-maat eiv\xc3\xa4t kuulu teollisuusmaiden yhteisty\xc3\xb6j\xc3\xa4rjest\xc3\xb6 OECD:hen eiv\xc3\xa4tk\xc3\xa4 sen kehitysapukomiteaan, ne eiv\xc3\xa4t teknisesti ottaen anna virallista kehitysapua. Tiedot niiden antamasta avusta eiv\xc3\xa4t ole julkisia, eik\xc3\xa4 kaikkia niiden avuksi kutsumia muotoja saisi DACin alaisuudessa kutsua avuksi. Usein juuri lainamuotoisuus erottaa n\xc3\xa4iden "avun" perinteisest\xc3\xa4 kehitysyhteisty\xc3\xb6st\xc3\xa4._NEWLINE_BRICS-maat ovat itse puhuneet tasa-arvoisemmasta etel\xc3\xa4\xe2\x80\x93etel\xc3\xa4-yhteisty\xc3\xb6st\xc3\xa4 ja halunneet haastaa perinteiset valta-asetelmat, joissa "l\xc3\xa4nsimaat" auttavat "kehitysmaita". Ne korostavat, etteiv\xc3\xa4t ne halua vaikuttaa toisten maiden politiikkaan. Toisaalta niiden avusta poikkeuksellisen suuri osa on sidottu hankintoihin avunantajamaasta._NEWLINE_Koska n\xc3\xa4m\xc3\xa4 maat eiv\xc3\xa4t ole DACin j\xc3\xa4seni\xc3\xa4, niiden antamaa apua ei my\xc3\xb6sk\xc3\xa4\xc3\xa4n valvota samalla tapaa kuin muiden maiden apua. Tiedot n\xc3\xa4iden maiden avusta eiv\xc3\xa4t ole vertailukelpoisia muiden kanssa.\n_START_SECTION_\nSiirtolaisten rahal\xc3\xa4hetykset\n_START_PARAGRAPH_\nSiirtolaisten l\xc3\xa4hett\xc3\xa4m\xc3\xa4t rahat l\xc3\xa4ht\xc3\xb6maahan ylitt\xc3\xa4v\xc3\xa4t kehitysavun merkitt\xc3\xa4v\xc3\xa4sti. Maailman talousfoorumi arvioi, ett\xc3\xa4 vuonna 2017 siirtolaiset l\xc3\xa4hettiv\xc3\xa4t 466 miljardia dollaria kehitysmaihin. T\xc3\xa4m\xc3\xa4 raha tukee noin 800 miljoonaa ihmist\xc3\xa4 ja on yli kolminkertainen kehitysapuun n\xc3\xa4hden.\n_START_SECTION_\nUudet rahoitusl\xc3\xa4hteet\n_START_PARAGRAPH_\nKest\xc3\xa4v\xc3\xa4n kehityksen rahoitusta on haettu entist\xc3\xa4 enemm\xc3\xa4n my\xc3\xb6s yksityiselt\xc3\xa4 sektorilta. Kehitysapua k\xc3\xa4ytet\xc3\xa4\xc3\xa4n vivuttamaan sijoituksia Afrikkaan, Aasiaan ja Latinalaiseen Amerikkaan esimerkiksi turvaamalla investointien riskej\xc3\xa4. Samalla kehitysavun suhteellinen merkitys kehityksen rahoittajana pienenee. Uutta kest\xc3\xa4v\xc3\xa4\xc3\xa4 kehityst\xc3\xa4 edist\xc3\xa4v\xc3\xa4\xc3\xa4 rahoitusta etsit\xc3\xa4\xc3\xa4n yksityisist\xc3\xa4 rahastoista ja uusista rahoitusinstrumenteista. Erityisesti kest\xc3\xa4v\xc3\xa4\xc3\xa4 kehityst\xc3\xa4 rahoittavia joukkovelkakirjoja, tai bondeja, on tullut rahoitusmarkkinoille paljon.\n_START_SECTION_\nAvun vastaanottajat\n_START_PARAGRAPH_\nDAC yll\xc3\xa4pit\xc3\xa4\xc3\xa4 my\xc3\xb6s listaa maista, joille annettavan avun saa raportoida kehitysavuksi. Lista p\xc3\xa4ivitet\xc3\xa4\xc3\xa4n kolmeksi vuodeksi kerrallaan, ja vuoden 2018 alussa silt\xc3\xa4 putosivat Chile, Seychellit ja Uruguay, sill\xc3\xa4 ne olivat vaurastuneet ja nousseet korkeatuloisiksi maiksi._NEWLINE_Avun vastaanottajat on jaettu nelj\xc3\xa4\xc3\xa4n maaryhm\xc3\xa4\xc3\xa4n: YK:n m\xc3\xa4\xc3\xa4ritelm\xc3\xa4n mukaisiin v\xc3\xa4hiten kehittyneisiin LDC-maihin (least developed countries), muihin matalan tulotason maihin, alemman keskitulon maihin ja ylemm\xc3\xa4n keskitulon maihin. Poikkeuksen muodostavat G8-ryhm\xc3\xa4n maat, EU:n j\xc3\xa4senmaat ja pian EU:hun liittym\xc3\xa4ss\xc3\xa4 olevat maat, joille annettavaa tukea ei saa laskea kehitysavuksi, vaikka maa kuuluisikin kansantulonsa perusteella keskituloisten joukkoon.\n_START_SECTION_\nKehitysyhteisty\xc3\xb6n muodot\n_START_PARAGRAPH_\nKehitysyhteisty\xc3\xb6rahoitus jaetaan Suomessa varsinaiseen kehitysyhteisty\xc3\xb6h\xc3\xb6n ja muuhun kehitysyhteisty\xc3\xb6h\xc3\xb6n. Varsinaista kehitysyhteisty\xc3\xb6t\xc3\xa4 hallinnoi ulkoministeri\xc3\xb6._NEWLINE_Ulkoministeri\xc3\xb6 tekee monien maiden ja alueiden kanssa yhteisty\xc3\xb6t\xc3\xa4 suoraan. Sit\xc3\xa4 kutsutaan kahdenv\xc3\xa4liseksi kehitysyhteisty\xc3\xb6ksi, ja se perustuu kumppanimaiden omiin kehityssuunnitelmiin ja maiden kanssa k\xc3\xa4yt\xc3\xa4v\xc3\xa4\xc3\xa4n vuoropuheluun. Kahdenv\xc3\xa4lisen kehitysyhteisty\xc3\xb6n pitk\xc3\xa4aikaiset kumppanimaat ja alueet ovat Afganistan, Etiopia, Kenia, Keski-Aasia, Mosambik, Myanmar, Nepal, Palestiinalaisalue, Sambia, Somalia, Tansania ja Vietnam._NEWLINE_Toinen p\xc3\xa4\xc3\xa4v\xc3\xa4yl\xc3\xa4 ulkoministeri\xc3\xb6lle on monenkeskinen kehitysyhteisty\xc3\xb6, jota tehd\xc3\xa4\xc3\xa4n esimerkiksi YK-j\xc3\xa4rjest\xc3\xb6jen ja kehitysrahoituslaitosten kuten Maailmanpankin kanssa. Suurimmat vastaanottajat Suomen monenkeskisess\xc3\xa4 kehitysyhteisty\xc3\xb6ss\xc3\xa4 ovat YK:n tasa-arvoj\xc3\xa4rjest\xc3\xb6 UN Women, YK:n v\xc3\xa4est\xc3\xb6rahasto Unfpa ja YK:n lastenrahasto Unicef._NEWLINE_Lis\xc3\xa4ksi ulkoministeri\xc3\xb6 tukee yritysten liiketoimintaa kehitysmaissa, kanavoi rahaa humanitaariseen apuun ja antaa apua kansalaisj\xc3\xa4rjest\xc3\xb6jen kautta.  Suomessa on satoja kehitysyhteisty\xc3\xb6t\xc3\xa4 tekevi\xc3\xa4 kansalaisj\xc3\xa4rjest\xc3\xb6j\xc3\xa4: alan kattoj\xc3\xa4rjest\xc3\xb6 Fingolla on noin 300 j\xc3\xa4senj\xc3\xa4rjest\xc3\xb6\xc3\xa4. Suurimmilla j\xc3\xa4rjest\xc3\xb6ill\xc3\xa4 kuten Kirkon Ulkomaanavulla, Punaisella Ristill\xc3\xa4 ja Plan Suomi S\xc3\xa4\xc3\xa4ti\xc3\xb6ll\xc3\xa4 on kymmeni\xc3\xa4 ty\xc3\xb6ntekij\xc3\xb6it\xc3\xa4, mutta enemmist\xc3\xb6ll\xc3\xa4 j\xc3\xa4rjest\xc3\xb6ist\xc3\xa4 ei ole palkattuja ty\xc3\xb6ntekij\xc3\xb6it\xc3\xa4. Suomen kehitysavusta noin kymmenen prosenttia kanavoidaan kansalaisj\xc3\xa4rjest\xc3\xb6jen kautta._NEWLINE_Muuhun eli ulkoministeri\xc3\xb6n ulkopuoliseen kehitysyhteisty\xc3\xb6h\xc3\xb6n lasketaan esimerkiksi Suomen osuus Euroopan unionin kehitysyhteisty\xc3\xb6st\xc3\xa4, joka katetaan suoraan Suomen j\xc3\xa4senmaksusta EU:lle, siviilikriisinhallinta ja osa pakolaisten vastaanottamisesta syntyneist\xc3\xa4 kuluista.\n_START_SECTION_\nBudjettituki\n_START_PARAGRAPH_\nVuonna 2015 Suomi ilmoitti luopuvansa suorasta budjettituesta kehitysmaille. Budjettituki on ollut kiistanalainen tukimuoto. Yht\xc3\xa4\xc3\xa4lt\xc3\xa4 sit\xc3\xa4 on kiitetty siit\xc3\xa4, ett\xc3\xa4 se antaa vastaanottajamaille enemm\xc3\xa4n valtaa p\xc3\xa4\xc3\xa4tt\xc3\xa4\xc3\xa4 kehityksest\xc3\xa4\xc3\xa4n ja toisaalta kriitikkojen mukaan budjettituki on altis korruptiolle. Suomi oli v\xc3\xa4hent\xc3\xa4nyt budjettitukea jo aiemmin, ja vuonna 2015 sit\xc3\xa4 saivat en\xc3\xa4\xc3\xa4 Tansania ja Mosambik.\n_START_SECTION_\nKehitysyhteisty\xc3\xb6n laatu ja tehokkuus\n_START_PARAGRAPH_\nYK-yliopiston taloustutkimusinstituutti (WIDER) on p\xc3\xa4\xc3\xa4tynyt siihen, ett\xc3\xa4 jos apua annetaan 10 prosenttia vastaanottajan bruttokansantulosta, saadaan pitk\xc3\xa4ll\xc3\xa4 aikav\xc3\xa4lill\xc3\xa4 aikaan keskim\xc3\xa4\xc3\xa4rin puolentoista prosentin lis\xc3\xa4kasvu. _NEWLINE_Rahank\xc3\xa4ytt\xc3\xb6\xc3\xa4 ja kumppanimaiden kanssa sovittujen tulosten saavuttamista valvotaan ja tarkastetaan monin tavoin. Ulkoministeri\xc3\xb6n alueosastoilla on keskeinen vastuu omien hankkeidensa evaluoinnista ja tarkastuksesta. Ulkoministeri\xc3\xb6 julkaisi vuonna 2018 ensimm\xc3\xa4isen tulosraportin, johon se oli koonnut kehitysyhteisty\xc3\xb6n tuloksia ja ulkopuolisten arviointien suosituksia, onnistumisia ja moitteita Suomen kehitysyhteisty\xc3\xb6n laadusta._NEWLINE_Kokonaisuudessaan Suomi saavuttaa kehityspolitiikan tavoitteet raportin mukaan verrattain hyvin. Kaikkein tuloksellisinta ty\xc3\xb6 on ollut silloin, kun rahalliseen tukeen on yhdistynyt poliittinen vuoropuhelu, asiantuntemus ja vaikuttaminen. Haasteellisinta tulosten saavuttaminen on ollut siell\xc3\xa4, miss\xc3\xa4 ty\xc3\xb6t\xc3\xa4 ovat heikent\xc3\xa4neet eri tavoin ep\xc3\xa4vakaat olot._NEWLINE_Suomalaisten kehitysj\xc3\xa4rjest\xc3\xb6jen kattoj\xc3\xa4rjest\xc3\xb6n Fingon mukaan kehitysapu toimii ja v\xc3\xa4hent\xc3\xa4\xc3\xa4 k\xc3\xb6yhyytt\xc3\xa4, vaikka se ei ole ainoa kehitysmaihin vaikuttava tekij\xc3\xa4, eik\xc3\xa4 kaikkia kehitysmaita k\xc3\xb6yhdytt\xc3\xa4vi\xc3\xa4 rakenteita, kuten l\xc3\xa4nsimaiden kauppa- ja velkapolitiikkaa, ole onnistuttu poistamaan. Fingon mukaan kehitysavulla on saatu aikaan merkitt\xc3\xa4vi\xc3\xa4 tuloksia, vaikka muun muassa AIDS, malaria ja muut sairaudet sek\xc3\xa4 luonnonkatastrofit ja kehitysmaiden hallinnolliset ongelmat kuten korruptio ovat vaikeuttaneet k\xc3\xb6yhyyden v\xc3\xa4hent\xc3\xa4mist\xc3\xa4._NEWLINE_Kehitysyhteisty\xc3\xb6n tuloksellisuutta seurataan kahdellatoista mittarilla, joista on sovittu Taloudellisen yhteisty\xc3\xb6n ja kehityksen j\xc3\xa4rjest\xc3\xb6ss\xc3\xa4 (OECD). Mittarit on kirjattu kansainv\xc3\xa4lisiin sopimuksiin vuonna 2005 (Pariisin julistus) ja 2008 (Accran toimintasuunnitelma). Yksi tavoite on avun pirstaleisuuden v\xc3\xa4hent\xc3\xa4minen. Toinen tavoite on k\xc3\xb6yhien ihmisten ja maiden omien ponnistusten tukeminen eli omistajuuden siirt\xc3\xa4minen heille itselleen. K\xc3\xa4yt\xc3\xa4nn\xc3\xb6ss\xc3\xa4 kehitysmaat pyrkiv\xc3\xa4t laatimaan t\xc3\xa4sm\xc3\xa4llisi\xc3\xa4 kansallisia kehityssuunnitelmia ja avunantajat kohdentamaan tukensa n\xc3\xa4iden suunnitelmien toteuttamiseen.\n_START_SECTION_\nKritiikki\xc3\xa4\n_START_PARAGRAPH_\nKehitysyhteisty\xc3\xb6 on saanut osakseen my\xc3\xb6s kritiikki\xc3\xa4.\n_START_SECTION_\nL\xc3\xa4pin\xc3\xa4kyvyys\n_START_PARAGRAPH_\nSuomen kehitysyhteisty\xc3\xb6 ei ole p\xc3\xa4rj\xc3\xa4nnyt kovinkaan hyvin kansainv\xc3\xa4lisiss\xc3\xa4 kehitysyhteisty\xc3\xb6n avoimuutta mittaavissa selvityksiss\xc3\xa4. Kansainv\xc3\xa4lisess\xc3\xa4 vertailussa avoimesti kehitysavustaan kertovat monet kehityspankit ja YK-j\xc3\xa4rjest\xc3\xb6t ja valtioista Belgia, Hollanti, Kanada, Ruotsi, Saksa ja Yhdysvallat. Suomi on kansainv\xc3\xa4lisess\xc3\xa4 Aid Transparency Indeksiss\xc3\xa4 kohtalaisten kategoriassa.\n_START_SECTION_\nSidottu apu\n_START_PARAGRAPH_\nYksi kehitysavun laadun kannalta kritisoitu tapa on sitoa apu ostoihin avunantajamaista. Tutkimusten mukaan sitomaton apu eli vapaalle kilpailulle avatut hankinnat lis\xc3\xa4\xc3\xa4v\xc3\xa4t avun tehokkuutta, v\xc3\xa4hent\xc3\xa4v\xc3\xa4t sen perille saattamisen kustannuksia ja lis\xc3\xa4\xc3\xa4v\xc3\xa4t vastaanottajamaiden omistajuutta. OECD on pyrkinyt avun sitomisen v\xc3\xa4heneminen, ja virallisesti sitomatonta apua oli vuonna 2016 noin 88,3 prosenttia kaikesta avusta._NEWLINE_Kansalaisj\xc3\xa4rjest\xc3\xb6jen verkosto Eurodad on kuitenkin laskenut, ett\xc3\xa4 sitomatonkin apu on usein k\xc3\xa4yt\xc3\xa4nn\xc3\xb6ss\xc3\xa4 sidottua. Eurodadin laskelmien mukaan kaksi kolmasosaa hankintasopimuksista menee k\xc3\xa4yt\xc3\xa4nn\xc3\xb6ss\xc3\xa4 l\xc3\xa4nsimaiden yrityksille, ja 60 prosenttia yrityksille siin\xc3\xa4 maassa, josta apu tulee.\n_START_SECTION_\nPaisuttelu\n_START_PARAGRAPH_\nKehitysavun antajamaita on syytetty my\xc3\xb6s siit\xc3\xa4, ett\xc3\xa4 yh\xc3\xa4 suurempi osuus avusta ei t\xc3\xa4ht\xc3\xa4\xc3\xa4 k\xc3\xb6yhyyden v\xc3\xa4hent\xc3\xa4miseen. T\xc3\xa4llaista avun "paisuttelua" on esimerkiksi pakolaisten vastaanottokulujen laskeminen kehitysavuksi.\n_START_SECTION_\nAvun m\xc3\xa4\xc3\xa4r\xc3\xa4\n_START_PARAGRAPH_\nKehitysapua annettiin kansainv\xc3\xa4lisesti vuonna 2017 noin 146,6 miljardia dollaria. Se vastasi noin 0,31 prosenttia avunantajien bruttokansantulosta. YK asetti vuonna 1970 teollistuneiden maiden kehitysavun tavoitteeksi 0,7 prosenttia bruttokansantulosta. Vuonna 2005 EU-maat sopivat, ett\xc3\xa4 t\xc3\xa4m\xc3\xa4 taso saavutetaan vuonna 2015. Se ei toteutunut._NEWLINE_Tavoitteeseen vuonna 2017 p\xc3\xa4\xc3\xa4siv\xc3\xa4t vain Ruotsi, Norja, Tanska, Luxemburg ja Iso-Britannia. DAC:n ulkopuolisista rahoittajista tavoitteeseen p\xc3\xa4\xc3\xa4siv\xc3\xa4t Turkki ja Yhdistyneet arabiemiirikunnat._NEWLINE_Suomi k\xc3\xa4ytti vuonna 2017 kehitysyhteisty\xc3\xb6h\xc3\xb6n 961,4 miljoonaa euroa. T\xc3\xa4m\xc3\xa4 vastasi 0,41 prosenttia bruttokansantulosta.\n_START_SECTION_\nSuomen kehityspolitiikka\n_START_PARAGRAPH_\nKehityspolitiikka on keskeinen osa Suomen ulko- ja turvallisuuspolitiikkaa. Kehityspolitiikan p\xc3\xa4\xc3\xa4m\xc3\xa4\xc3\xa4ri\xc3\xa4 ohjaa YK:ssa syyskuussa 2015 hyv\xc3\xa4ksytty kest\xc3\xa4v\xc3\xa4n kehityksen toimintaohjelma Agenda 2030. Kest\xc3\xa4v\xc3\xa4n kehityksen tavoitteiden pyrkimyksen\xc3\xa4 on poistaa \xc3\xa4\xc3\xa4rimm\xc3\xa4inen k\xc3\xb6yhyys maailmasta ja turvata hyvinvointi ymp\xc3\xa4rist\xc3\xb6lle kest\xc3\xa4v\xc3\xa4ll\xc3\xa4 tavalla. Kehityspolitiikan linjauksia k\xc3\xa4sitell\xc3\xa4\xc3\xa4n Suomen kehityspoliittisessa toimenpideohjelmassa. Sipil\xc3\xa4n hallituksen (2015\xe2\x80\x93) hallitusohjelmassa sitouduttiin kansainv\xc3\xa4lisen kehitysyhteisty\xc3\xb6n tavoitteen 0,7 prosentin bruttokansantulosta saavuttamiseen, mutta kehitysyhteisty\xc3\xb6varoihin kohdistuvien leikkausten my\xc3\xb6t\xc3\xa4 tavoitteesta j\xc3\xa4\xc3\xa4d\xc3\xa4\xc3\xa4n kauas. Varsinaisesta kehitysavusta on leikattu vuodesta 2015 vuoteen 2018 verrattuna kolmasosa, 33 prosenttia. Tytt\xc3\xb6jen ja naisten oikeuksia tukevalle ty\xc3\xb6lle, Suomen kehityspolitiikan t\xc3\xa4rkeimm\xc3\xa4lle painopisteelle, rahoitus laski 44 prosenttia vuodesta 2014 vuoteen 2016 (536,8 miljoonasta eurosta 298,7 miljoonaan). Huomattavien leikkausten lis\xc3\xa4ksi Finnfundin merkitt\xc3\xa4v\xc3\xa4sti kasvaneen tuen m\xc3\xa4\xc3\xa4r\xc3\xa4\xc3\xa4 on kritisoitu j\xc3\xa4rjest\xc3\xb6jen ja osan poliittisten puolueiden toimesta. Finnfundin teht\xc3\xa4v\xc3\xa4 on rahoittaa yritysten toimintaa kehitysmaissa joko p\xc3\xa4\xc3\xa4omasijoituksilla tai lainarahalla. Samalla se pyrkii tukemaan erityisesti suomalaisyrityksi\xc3\xa4._NEWLINE_Kehityspolitiikkaa ulkoministeri\xc3\xb6ss\xc3\xa4 johtaa kehitysministeri. Ensimm\xc3\xa4inen kehitysministeri oli vuonna 1991 virkaan nimetty Toimi Kankaanniemi. Vuoden 2018 helmikuusta l\xc3\xa4htien kauppa- ja kehitysministerin\xc3\xa4 on toiminut Anne-Mari Virolainen._NEWLINE_Yhteens\xc3\xa4 88 prosenttia suomalaisista pit\xc3\xa4\xc3\xa4 kehitysyhteisty\xc3\xb6t\xc3\xa4 t\xc3\xa4rke\xc3\xa4n\xc3\xa4 tai melko t\xc3\xa4rke\xc3\xa4n\xc3\xa4. Suomalaiset haluaisivat tukea ennen kaikkea kehitysmaiden koulutusj\xc3\xa4rjestelmien kehitt\xc3\xa4mist\xc3\xa4. Suomen ulkoministeri\xc3\xb6 on teett\xc3\xa4nyt vuosittain vuodesta 2002 alkaen mielipidetutkimuksen, jonka mukaan kehitysapua tuloksellisena pit\xc3\xa4vien osuus on v\xc3\xa4hitellen laskenut. Korkeasti koulutetut suomalaiset pit\xc3\xa4v\xc3\xa4t kehitysyhteisty\xc3\xb6n tuloksia keskim\xc3\xa4\xc3\xa4rin hieman muita v\xc3\xa4h\xc3\xa4isempin\xc3\xa4.\n_START_SECTION_\nHistoria\n_START_PARAGRAPH_\nVauraat maat ovat tehneet kehitysmaiden kanssa nykyisenkaltaista kehitysyhteisty\xc3\xb6t\xc3\xa4 toisen maailmansodan p\xc3\xa4\xc3\xa4ttymisest\xc3\xa4 l\xc3\xa4htien, kun sodan tuhoja alettiin korjata ja YK:n ihmisoikeusjulistus syntyi. Sit\xc3\xa4 ennen jonkinlaista kehitysyhteisty\xc3\xb6t\xc3\xa4 oli tehty esimerkiksi kristillisen l\xc3\xa4hetysty\xc3\xb6n yhteydess\xc3\xa4._NEWLINE_Suomi alkoi jo 1950-luvulla tukea YK:n kehitysyhteisty\xc3\xb6ohjelmia. Vuonna 1961 asetettiin Kansainv\xc3\xa4lisen kehitysavun komitea, ja ensimm\xc3\xa4inen hanke oli vuonna 1962 alkanut Suomen ja Tansanian v\xc3\xa4linen Kibahan opetus- ja terveydenhuoltohankke, joka oli Pohjoismaiden ja silloisen Tanganjikan v\xc3\xa4linen. Vuonna 1965 Suomen ulkoministeri\xc3\xb6\xc3\xb6n perustettiin oma kehitysyhteisty\xc3\xb6toimisto. Sen ensimm\xc3\xa4inen virkamies oli Jaakko Iloniemi ja toinen sittemmin tasavallan presidenttin\xc3\xa4 toiminut Martti Ahtisaari._NEWLINE_1970- ja 1980-luvuilla kehitysapu keskittyi teknologian ja l\xc3\xa4nsimaisten asiantuntijoiden l\xc3\xa4hett\xc3\xa4miseen. Samalla autettiin suomalaista vientiteollisuutta._NEWLINE_Vuonna 1991 Suomen kehitysapu nousi 0,81 prosenttiin bruttokansantulosta, koska kansantulo laski laman t\xc3\xa4hden. Apua leikattiin lamavuosina 1993 - 95 vain 0,4 prosentin tasolle._NEWLINE_1990-luvulla puhuttiin yh\xc3\xa4 enemm\xc3\xa4n tasavertaisesta yhteisty\xc3\xb6st\xc3\xa4 ja kumppanuudesta. My\xc3\xb6s avunsaajan oma vastuu ja aktiivisuus kehityshankkeiden toteutuksessa korostui 1990-luvulta alkaen. Kun Suomi liittyi EU:hun, se alkoi antaa kehitysapua my\xc3\xb6s EU:n kautta._NEWLINE_2000-luvulla Suomen kehityspolitiikkaan vaikuttivat voimakkaasti YK:n vuosituhattavoitteet. Vuoden 2015 j\xc3\xa4lkeen niiden paikan ovat ottaneet YK:n Kest\xc3\xa4v\xc3\xa4n kehityksen tavoitteet.'